**Julián Felipe Muñoz Palomo**, nado en El Arenal (Ávila) o 24 de novembro de 1947, é un político español coñecido pola súa polémica xestión coma alcalde de Marbella e por ser a ex parella sentimental da cantante Isabel Pantoja.

Traxectoria política
--------------------

Estivo afiliado ao PSOE antes de 1991 e xunto a Emilio Ureña e Sara Arias, cando entrou en política da man de Jesús Gil. O seu peso no Grupo Independiente Liberal foi aumentando co tempo, tras ser elixido concelleiro por Marbella no número seis da lista electoral en 1991, número tres nas de 1995 e número dous nas de 1999.

En 2002, tras a dimisión de Jesús Gil por mor da súa implicación no denominado "Caso Camisetas", Muñoz pasou a desempeñar as funcións de alcalde de Marbella. Foi investido definitivamente como alcalde nun pleno celebrado o 2 de maio de 2002.

Nas eleccións de maio de 2003, e tras ser a inhabilitación a Jesús Gil ratificada polo Tribunal Supremo, Muñoz presentouse como número un e candidato á alcaldía polo GIL, conseguindo a maioría absoluta (15 dos 27 membros da Corporación) co 47,09% dos votos e sendo reinvestido alcalde de Marbella o 14 de xuño. O día 13 de agosto dese mesmo ano Muñoz perdeu a alcaldía tras unha moción de censura impulsada por un grupo de sete tránsfugas do GIL, sendo Marisol Yagüe elixida como nova alcaldesa.

Caso Malaya
-----------

Foi detido en xullo de 2006 na segunda fase do Caso Malaya, a trama de corrupción inmobiliaria e institucional máis importante destapada en España. Durante o tempo de prisión preventiva, Muñoz foi condenado en varios casos por suborno, malversación de fondos públicos e por prevaricación urbanística relacionada coa concesión de licenzas ilegais durante os gobernos municipais do Grupo Independiente Liberal (GIL). Tras cumprir as tres cuartas partes destas condenas urbanísticas, e recibindo previamente a liberdade baixo fianza no caso Malaya, Muñoz saíu do cárcere o 17 de outubro de 2008 tras case 2 anos e medio entre reixas.

En 2013 foi condenado a sete anos e medio de cárcere e 10 anos de inhabilitación de desempeños públicos por prevaricación e absolto dos delitos de malversación de caudais públicos e o subsidiario ou alternativo de fraude.

En outubro de 2013 foi condenado pola Audiencia Provincial de Málaga a 2 anos de cárcere e 16 de inhabilitación por delitos de fraude e prevaricación no marco do chamado Caso Malaya.

Actualmente segue en prisión e atópase nun delicado estado de saúde. Sofre unha cardiopatía isquémica-hipertensiva, unida a unha diabetes mellitus tipo I e a un numeroso cadro de afeccións, entre elas unha arteriopatía. Nos últimos dous anos, viuse obrigado a visitar o hospital en 29 ocasións. A propia subdirectora médica da prisión informou de que o risco de morte de Muñoz a medio prazo (entre un e cinco anos) é superior ao 50% a pesar do tratamento e a asistencia médica continua.

Debido á grave deterioración da súa saúde foi inicialmente concedido o réxime penal de terceiro grao en agosto de 2015, decisión xudicial que foi posteriormente anulada pola Audiencia de Málaga, ao considerar esta que Muñoz mantén «intacta» a súa «capacidade de delinquir». Días despois, a Audiencia exímelle de acudir a todas as sesións do xuízo pola trama de corrupción «caso Fergocon», no que está imputado, debido ao seu estado físico.

Vida privada
------------

Estaba casado en primeiras nupcias con Mayte Zaldívar, coa cal tivo dúas fillas; Eloísa e Elia Muñoz Zaldívar. No ano 2003 deixou á súa esposa e converteuse na parella sentimental de Isabel Pantoja, coa cal estivo ata 2006. Tanto Mayte como Isabel tamén foron condenadas no Caso Malaya. Máis tarde volveu atopar o amor con Karina Pau, con quen estivo dende 2009 até 2016.

Notas
-----

1. 1 2  "Os edís de Marbella votan hoxe a investidura de Julián Muñoz como substituto de Gil na alcaldía". *El País*. 2 de maio de 2002. Consultado o 2 de setembro de 2015.
2. ↑  "O GIL volve triunfar". *El País*. 25 de maio de 2003. Consultado o 2 de setembro de 2015.
3. ↑  "Marisol Yagüe, nova alcaldesa de Marbella logo de prosperar a moción contra Julián Muñoz". *La Vanguardia*. 13 de agosto de 2003. Consultado o 2 de setembro de 2015.
4. ↑  "Prisión incondicional para o ex-alcalde de Marbella Julián Muñoz pola 'operación Malaya'". *El Mundo*. 21 de xullo de 2006. Consultado o 2 de setembro de 2015.
5. ↑  Julián Muñoz, condenado a un ano de cárcere por prevaricación.
6. ↑  "Julián Muñoz, condenado a 2 anos de prisión no caso Malaya". *La Vanguardia*. 4 de outubro de 2013. Consultado o 2 de setembro de 2015.
7. ↑  "Conceden o terceiro grao a Julián Muñoz polo seu estado de saúde". *El Mundo*. 4 de agosto de 2015. Consultado o 2 de setembro de 2015.
8. ↑  "Anulan o terceiro grao a Julián Muñoz porque ten capacidade de delinquir". *ABC*. 29 de agosto de 2015. Consultado o 2 de setembro de 2015.
9. ↑  "A evidente deterioración da saúde de Julián Muñoz". *ABC*. 2 de setembro de 2015. Consultado o 2 de setembro de 2015.

Véxase tamén
------------

|  |  |  |
| --- | --- | --- |
| Predecesor:**Jesús Gil y Gil** |  **Alcalde de Marbella**2002-2003 | Sucesor:**Marisol Yagüe** |

|  |  |
| --- | --- |
| Control de autoridades | 
* Wd: Q11686872
* WorldCat
* VIAF: 53607595
* FAST: 1719766
* LCCN: n2007077392

 |